Document ID: 32014R0888

VYKONÁVACIE NARIADENIE KOMISIE (EÚ) č. 888/2014
zo 14. augusta 2014,
ktorým sa zakazuje dovoz exemplárov určitých druhov voľne žijúcich živočíchov a rastlín do Únie
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 338/97 z 9. decembra 1996 o ochrane druhov voľne žijúcich živočíchov a rastlín reguláciou obchodu s nimi (1), a najmä na jeho článok 4 ods. 6,
keďže:
(1)
V článku 4 ods. 6 nariadenia (ES) č. 338/97 sa stanovuje, že Komisia môže stanoviť obmedzenia na dovoz exemplárov určitých druhov do Únie v súlade s podmienkami stanovenými v písmenách a) až d) uvedeného článku. Okrem toho sú v článku 71 nariadenia Komisie (ES) č. 865/2006 (2) stanovené opatrenia na vykonávanie takýchto obmedzení.
(2)
Zoznam druhov, ktorých dovoz do Únie je zakázaný, bol naposledy určený v júni 2013 prostredníctvom vykonávacieho nariadenia Komisie (EÚ) č. 578/2013 (3).
(3)
Chorvátsko pristúpilo k Únii 1. júla 2013. Všetky odkazy na uvedený členský štát by sa preto mali odstrániť zo zoznamu druhov, v prípade ktorých je zakázaný dovoz do Únie.
(4)
Na základe najnovších informácií dospela Vedecká preskúmavacia skupina k názoru, že stav ochrany ďalších určitých druhov uvedených v prílohách A a B k nariadeniu (ES) č. 338/97 bude vážne ohrozený, ak nedôjde k zákazu ich dovozu do Únie z určitých krajín pôvodu. Preto by sa mal zakázať dovoz exemplárov týchto nových druhov do Únie:
-
Loxodonta africana (poľovnícke trofeje) z Kamerunu,
-
Manis tricuspis z Guiney,
-
Balearica pavonina z Južného Sudánu,
-
Balearica regulorum z Rwandy a Tanzánie,
-
Calumma tarzan z Madagaskaru,
-
Trioceros perreti a Trioceros serratus z Kamerunu,
-
Cordylus rhodesianus z Mozambiku,
-
Uroplatus sameiti z Madagaskaru,
-
Candoia carinata z Indonézie,
-
Python bivittatus z Číny,
-
Kinixys erosa z Konžskej demokratickej republiky,
-
Pandinus imperator z Beninu (voľne žijúce exempláre) a Toga (voľne žijúce exempláre a exempláre z farmových chovov).
(5)
Vedecká preskúmavacia skupina takisto dospela k záveru, že na základe najnovších dostupných informácií už nie je potrebné, aby bol zakázaný dovoz exemplárov týchto druhov do Únie:
-
Gopherus agassizii z Mexika,
-
Stigmochelys pardalis z Mozambiku (exempláre z farmových chovov) a Zambie (exempláre z farmových chovov a exempláre s kódom pôvodu F),
-
Ornithoptera urvillianus (voľne žijúce exempláre a exempláre z farmových chovov) zo Šalamúnových ostrovov,
-
Nardostachys grandiflora z Nepálu.
(6)
Všetky krajiny pôvodu druhov, ktoré podliehajú novým obmedzeniam na dovoz do Únie, boli požiadané o vyjadrenie.
(7)
Na 16. zasadnutí konferencie zmluvných strán Dohovoru o medzinárodnom obchode s ohrozenými druhmi voľne žijúcich živočíchov a rastlín (CITES) bolo prijaté nové názvoslovie (rozdelenie druhov a premenovanie rodov) živočíchov, ktoré by sa malo zodpovedajúcim spôsobom zohľadniť v právnych predpisoch Únie. Okrem toho by sa mal zo zoznamu odstrániť druh Euphyllia picteti, keďže tento druh už nie je zahrnutý v štandardnom názvosloví dohodnutom na 16. zasadnutí konferencie zmluvných strán CITES.
(8)
Zoznam druhov, ktorých dovoz do Únie sa zakazuje, by sa mal preto aktualizovať a vykonávacie nariadenie (EÚ) č. 578/2013 by sa z dôvodu prehľadnosti malo nahradiť.
(9)
Prebehli konzultácie s Vedeckou preskúmavacou skupinou zriadenou podľa článku 17 nariadenia (ES) č. 338/97.
(10)
Opatrenia stanovené v tomto nariadení sú v súlade so stanoviskom Výboru pre obchod s voľne žijúcimi živočíchmi a rastlinami zriadeného podľa článku 18 nariadenia (ES) č. 338/97,
PRIJALA TOTO NARIADENIE:
Článok 1
Dovoz exemplárov druhov voľne žijúcich živočíchov a rastlín uvedených v prílohe k tomuto nariadeniu z krajín pôvodu uvedených v prílohe do Únie sa zakazuje.
Článok 2
Vykonávacie nariadenie (EÚ) č. 578/2013 sa zrušuje.
Odkazy na zrušené vykonávacie nariadenie sa považujú za odkazy na toto nariadenie.
Článok 3
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 14. augusta 2014

Labels: 3
5
20